Vuoden 1984 televiestintälain (Telecommunications Act) 12 §:n 2 momentin mukainen ilmoitus - Ehdotetut muutokset kaikkien yleisen televerkon operaattoreiden (Public Telecommunications Operators, PTO) toimilupiin



Virallinen lehti nro C 279 , 03/10/2001 s. 0002 - 0002



Vuoden 1984 televiestintälain (Telecommunications Act) 12 §:n 2 momentin mukainen ilmoitus Ehdotetut muutokset kaikkien yleisen televerkon operaattoreiden (Public Telecommunications Operators, PTO) toimilupiin (2001/C 279/02) 1. Tällä asiakirjalla televiestintähallinnon pääjohtaja (jäljempänä "pääjohtaja") antaa vuoden 1984 televiestintälain, sellaisena kuin se on muutettuna vuoden 2000 sähköisen viestinnän lailla (Electronic Communications Act, jäljempänä "viestintälaki"), 12 §:n 2 momentin mukaisen ilmoituksen ehdotetuista muutoksista toimilupiin. Muutokset koskevat kaikkia toimilupia, jotka kauppa- ja teollisuusministeri (jäljempänä "ministeri") on myöntänyt aikavälillä 22. kesäkuuta 1984-29. elokuuta 2001 viestintälain 7 §:n nojalla televiestintäjärjestelmien hallinnoimiseen sellaisille oikeussubjekteille, jotka hän on nimennyt erillisellä määräyksellä viestintälain 9 §:n mukaisesti yleisiä televiestintäjärjestelmiä hallinnoiviksi oikeussubjekteiksi. Kyseisiin toimilupiin viitataan jäljempänä ilmaisulla "PTO-toimiluvat". 2. PTO-toimilupiin ehdotettujen muutosten tarkoituksena on laajentaa määritelmää siitä, minkätyyppiset lisämaksulliset palvelut (premium rate services, jäljempänä "PRS-palvelut") voisivat kuulua PTO-toimilupien piiriin. Määritelmää laajennettaisiin korvaamalla nykyinen "ohjattujen palvelujen" (Controlled Services) määritelmä "ohjattujen lisämaksullisten palvelujen" (Controlled Premium Rate Services) määritelmällä. Yleisesti ottaen nykyisellään ainoastaan reaaliaikaiset PRS-palvelut kuuluvat aikaisemman määritelmän piiriin. Näin ollen ei ole olemassa mitään säännöstöä, jota sovellettaisiin sellaisten PRS-palvelujen tarjoamiseen (esimerkiksi äänitettyihin PRS-palveluihin), jotka pääjohtaja on hyväksynyt PTO-toimilupien yhteydessä ja jotka eivät ole reaaliaikaisia PRS-palveluja. Ehdotettu muutos tarkoittaa sitä, että PTO-toimilupiin sovellettava nykyinen ehto 22 (ohjatut palvelut) korvataan uudella ehdolla 22 (ohjatut lisämaksulliset palvelut). 3. Pääjohtaja tekee mainitun ehdotuksen PRS-alan sääntelyjärjestelmän vahvistamiseksi, jotta mahdollisesti laajempaan valikoimaan PRS-palveluja (muihinkin kuin pelkkiin reaaliaikaisiin PRS-palveluihin) voitaisiin soveltaa pääjohtajan hyväksymää säännöstöä. Näin pääjohtajalla on enemmän taustatuettua valtaa edellyttää, että verkko-operaattorit lopettavat sellaisten palvelujen tarjoamisen, jotka eivät ole puhelintietopalvelujen laatua valvovan Independent Committee for the Supervision of Standard of Telephone Information Services (ICSTIS) -komitean soveltaman säännöstön mukaisia, jos kyseinen komitea sitä pääjohtajalta pyytää ja pääjohtaja katsoo sen asianmukaiseksi. 4. Pääjohtaja ehdottaa myös suhteellisen pieniä muutoksia nykyisen ehdon 23 (keskustelulinjoihin ja viestipalveluihin liittyvien erityistoiminteiden tarjoaminen) sanamuotoon ja sen korvaamista uudella ehdolla 23. Pääjohtaja tekee mainitun ehdotuksen, sillä on tarpeen viitata joihinkin määritelmiin, jotka nyt sisältyvät ehdotettuun uuteen ehtoon 22, ja koska hän katsoo, että ehtoa 23 on joiltakin osin selkeytettävä. 5. Ehdotetun muutoksen teksti ja sen vaikutukset on esitetty 24. heinäkuuta 2001 julkaistussa Oftelin lausunnossa Regulation of Premium Rate Services: Licence Modification (Lisämaksullisten palvelujen sääntely: toimilupien muuttaminen). Asiakirja on saatavana Oftelin Internet-sivuilla (www.oftel.gov.uk). Pääjohtaja pyytää kommentteja ehdotetuista muutoksista PTO-toimilupiin. Ehdotettuja muutoksia koskevat näkemykset on esitettävä 28 päivän kuluessa tämän ilmoituksen julkaisemisesta. Mainitun määräajan jälkeen ei ole mahdollista kommentoida esitettyjä näkemyksiä. Viestintälain 12 §:n 6 momentin D alamomentin mukaan ehdotettuja muutoksia koskevia näkemyksiä on pidettävä vastalauseina ainoastaan, jos niihin on liitetty kirjallinen lausunto, jossa pyydetään näin tekemään. 6. Ehdotetut muutostekstit kokonaisuudessaan (ja täydellinen luettelo muutosten kohteena olevista toimiluvista) ovat saatavana Gabrielle Dakhamalta seuraavasta osoitteesta: puhelin (44-207) 634 87 35, sähköposti gabrielle.dakhama@oftel.gov.uk). 7. Ehdotettuja muutoksia koskevat näkemykset voi osoittaa Gavin Daykinille osoitteeseen Regulation of PRS Consultation, Numbering Unit Oftel, 50 Ludgate Hill, London, EC4M 7JJ, United Kingdom (puhelin (44-207) 634 53 38, sähköposti gavin.daykin@oftel.gov.uk) viimeistään 12. lokakuuta 2001. 8. Pääjohtajan on viestintälain 12 §:n 2 momentin nojalla otettava huomioon kaikki asianmukaisesti esitetyt näkemykset ja vastalauseet, joita ei ole peruttu. Tämän perusteella pääjohtaja ehdottaa muutosten tekemistä lakisääteisen kuulemisen jälkeen heti, kun se käytännössä on mahdollista, elleivät PTO-toimiluvan haltijat esitä vastalauseita. 9. Mahdolliset luottamukselliset tiedot on selvästi merkittävä luottamuksellisiksi ja toimitettava erillisenä liitteenä. Kaikki Oftelille toimitetut näkemykset ja vastalauseet, luottamukselliseksi merkittyä aineistoa lukuun ottamatta, annetaan Oftelin tutkimusyksikön tarkasteltaviksi.